El ballarí burjassoter Salvador Rocher arriba al Tívoli amb “Eva i Adán”
2025-07-24

La dansa inundarà l’escenari del Centre Cultural Tívoli diumenge que ve 22 d’octubre a les 12 hores, I, ho farà, amb un burjassoter en les seues taules, Salvador Rocher, que, de la mà de la companyia OtraDanza, i acompanyat de Saray Huertas, posaran en escena “Eva i Adán”.

Les entrades per a poder gaudir d’aquest treballat espectacle de dansa, per a tots els públics, poden adquirir-se, a un preu de 6€, a través de la web municipal, www.burjassot.org, des de l’àrea de Cultura, en la Casa de Cultura i en el propi Tívoli el dia de l’espectacle.

Eva i Adán és una adaptació del mite des del cos i les seues possibilitats, tal com assenyalen des de la companyia. Un espectacle de dansa actual, per a tota la família que, deixant fora qualsevol clixé de gènere o sexe mostra l’origen, la trobada, la ingenuïtat, la curiositat, el descobriment, el joc i el progrés. Tot com a bases d’aquesta peça que ens endinsa en la comunicació i en les relacions humanes.

Dirigits per Asun Noales, Saray Huertas i el burjassoter Salvador Rocher posaran tot el seu bon fer i el seu sentiment en una representació que acosta, d’una manera diferent, el món de la dansa als més menuts.